KOMMISSIONENS DIREKTIV 95/15/EF af 31. maj 1995 om tilpasning af Rådets direktiv 89/647/EØF om solvensnøgletal for kreditinstitutter for så vidt angår den tekniske definition af »Zone A« og med hensyn til vægtningen af aktivposter i form af fordringer, der udtrykkeligt er garanteret af De Europæiske Fællesskaber (Tekst af betydning for EØS)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/647/EØF af 18. december 1989 om solvensnøgletal for kreditinstitutter (1), ændret ved direktiv 92/30/EØF (2), særlig artikel 9, og

ud fra følgende betragtninger:

I artikel 2, stk. 1, andet led, i direktiv 89/647/EØF defineres »Zone A« som omfattende »medlemsstaterne og alle andre lande, der er fulde medlemmer af Organisationen for Økonomisk Samarbejde og Udvikling (OECD), samt lande, som har indgået særlige låneoverenskomster med Den Internationale Valutafond (IMF) og er tilknyttet den almindelige låneoverenskomst (GAB)«;

fuldt medlemskab af OECD har hidtil været anset for det mest hensigtsmæssige kriterium til at adskille kreditrisikoen mellem lande med hensyn til vægtningen af aktivposter, der udgør fordringer på eller udtrykkeligt er garanteret af disse lande;

der foregår en udvidelse af antallet af fulde medlemmer af OECD som følge af et højere udviklingsniveau i andre lande sammen med demokratisk og økonomisk frihed i overensstemmelse med de generelle principper for medlemskab af OECD;

ud fra et tilsynsmæssigt synspunkt er det vigtigt at bevare kreditværdigheden for alle lande i »Zone A«-kategorien; som følge heraf bør der indføjes et yderligere kriterium i definitionen af »Zone A«; dette kriterium skal indebære, at et land, som omlægger sin udenlandske statsgæld, skal udelukkes fra »Zone A«-kategorien i en periode på fem år; det samme yderligere kriterium er indføjet i Basel-kapitalaftalen, og det er ønskeligt, at der er overensstemmelse med denne aftale;

i artikel 9, stk. 1, i direktiv 89/647/EØF fastsættes det, at tekniske tilpasninger med hensyn til ændring af definitionen af »Zone A« i artikel 2 vedtages efter proceduren i artikel 9, stk. 2;

da direktiv 89/647/EØF blev vedtaget, var der ikke taget højde for den mulighed, at lån kunne garanteres udtrykkeligt af De Europæiske Fællesskaber; derfor var der ikke i direktivet udtrykkeligt fastsat en lavere vægtning, hvorfor sådanne aktivposter, der er garanteret af De Europæiske Fællesskaber, i dag tillægges en vægtning på 100 %;

i henhold til artikel 6, stk. 1, litra a), nr. 3 og 7, i direktiv 89/647/EØF tillægges aktivposter, der udgør fordringer på De Europæiske Fællesskaber, samt aktivposter, som til de kompetente myndigheders tilfredshed er sikret ved sikkerhedsstillelse i form af værdipapirer udstedt af De Europæiske Fællesskaber, imidlertid en nulvægtning;

det er urimeligt at vægte aktivposter, der udtrykkeligt er garanteret af De Europæiske Fællesskaber med 100 %, de bør i stedet nulvægtes af hensyn til overensstemmelsen med artikel 6, stk. 1, litra a), nr. 3 og 7;

i artikel 9, stk. 1, fjerde led, i direktiv 89/647/EØF fastsættes det, at tekniske ændringer for så vidt angår ændring af definitionerne af aktivposterne i artikel 6 for at tage hensyn til udviklingen på finansmarkederne vedtages efter proceduren i artikel 9, stk. 2;

dette direktiv er af betydning for Det Europæiske Økonomiske Samarbejdsområde (EØS), og proceduren i artikel 99 i aftalen om Det Europæiske Økonomiske Samarbejdsområde er fulgt;

de i dette direktiv fastsatte foranstaltninger er i overensstemmelse med udtalelse afgivet af Det Rådgivende Bankudvalg -

UDSTEDT FØLGENDE DIREKTIV:

Artikel 1

I slutningen af andet led i artikel 2, stk. 1, i direktiv 89/647/EØF indsættes følgende punktum:

»Et land, som omlægger sin udenlandske statsgæld, udelukkes imidlertid fra »Zone A« i en periode på fem år.«

Artikel 2

Artikel 6, stk. 1, litra a), nr. 4, i direktiv 89/647/EØF affattes således:

»4) aktivposter, der repræsenterer fordringer, som udtrykkeligt er garanteret af centralregeringer og centralbanker i »Zone A« eller af De Europæiske Fællesskaber;«.

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme artikel 1 i dette direktiv senest den 30. september 1995. De underretter straks Kommissionen herom.

Når medlemsstaterne vedtager disse foranstaltninger, skal de indeholde en henvisning til dette direktiv eller ved offentliggørelsen ledsages af en sådan henvisning. Medlemsstaterne vedtager reglerne for denne henvisning.

2. Medlemsstaterne underretter straks Kommissionen om foranstaltninger, som træffes i medfør af artikel 2 i dette direktiv.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 31. maj 1995.

På Kommissionens vegne

Mario MONTI

Medlem af Kommissionen

(1) EFT nr. L 386 af 30. 12. 1989, s. 14.

(2) EFT nr. L 110 af 28. 4. 1992, s. 52.